CELEX: 52018PC0714
Language: ro
Date: 2018-10-26
Title: Propunere de DECIZIE DE PUNERE ÎN APLICARE A CONSILIULUI de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 26.10.2018
            COM(2018) 714 final
            2018/0367(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”
                  1
               ), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
            
            
               Printr-o scrisoare înregistrată de Comisie la 19 iulie 2018, Țările de Jos au solicitat autorizarea de a introduce o măsură de derogare de la articolul 285 din Directiva TVA care să permită scutirea de la plata TVA a persoanelor impozabile cu o cifră de afaceri anuală care nu depășește 25 000 EUR.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre prin scrisorile din 9 august 2018, cu privire la cererea înaintată de Țările de Jos, cu excepția Spaniei și a Ciprului, care au fost informate prin scrisorile din 10 august 2018. Prin scrisoarea datată 13 august 2018, Comisia a notificat Țărilor de Jos că dispune de toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Conform titlului XII capitolul 1 din Directiva TVA, statele membre pot să aplice regimuri speciale pentru întreprinderile mici, printre care și posibilitatea scutirii de plata TVA a persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările/prestările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 285 din directiva TVA, statele membre care nu și-au exercitat opțiunea prevăzută la articolul 14 din A doua Directivă 67/228/CEE a Consiliului
                  2
                pot acorda scutiri de la plata TVA persoanelor impozabile a căror cifră de afaceri anuală nu depășește 5 000 EUR. Țările de Jos, fiind unul dintre aceste state membre, au solicitat creșterea pragului de scutire de la 5 000 EUR la 25 000 EUR începând de la 1 ianuarie 2020.
            
            
               Potrivit informațiilor furnizate de Țările de Jos, acest stat aplică în prezent un sistem de diminuări treptate pentru persoanele impozabile care, pe o bază anuală și după deducerea taxei achitate în amonte, datorează TVA în cuantum de maximum 1 883 EUR. Procedura de acordare a diminuării treptate a taxei este complexă și implică un nivel ridicat de eroare. Din cauza numărului tot mai mare de întreprinderi mici din Țările de Jos, costurile operaționale suportate de autoritățile fiscale neerlandeze și sarcina administrativă a întreprinderilor sunt în creștere, în timp ce interesul financiar rămâne scăzut. Prin urmare, Țările de Jos doresc să își modernizeze sistemul prin introducerea unui sistem opțional de scutire de TVA bazat pe cifra de afaceri, cu un prag de scutire de 25 000 EUR. Această măsură ar reduce obligațiile în materie de TVA pentru întreprinderile mici și ar simplifica colectarea TVA pentru autoritățile fiscale.
            
            
               De asemenea, Țările de Jos au subliniat că această măsură este conformă cu domeniul de aplicare al propunerii de directivă privind regimul special pentru întreprinderile mici, publicată de Comisia Europeană la 18 ianuarie 2018
                  3
               . 
            
            
               Prin urmare, se propune să se permită majorarea de către Țările de Jos a pragului de scutire pentru IMM-uri de la 5 000 EUR la 25 000 EUR până la 31 decembrie 2022 sau până la data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă de modificare a articolelor 281-294 din Directiva 2006/112/CE care reglementează regimul special pentru întreprinderile mici.
            
            
               •Coerența cu dispozițiile existente în domeniul de politică
            
            
               Derogări similare au fost acordate și altor state membre. Luxemburgului
                  4
                i s-a acordat un prag de 30 000 EUR, Poloniei
                  5
                și Estoniei
                  6
                un prag de 40 000 EUR, Italiei
                  7
                un prag de 65 000 EUR, Croației
                  8
                un prag de 45 000 EUR, Letoniei
                  9
                un prag de 40 000 EUR și României
                  10
                un prag de 88 500 EUR. 
            
            
               Derogările de la Directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei reexaminări. După cum s-a anunțat în Planul de acțiune privind TVA
                  11
                și în Programul de lucru al Comisiei pentru 2017
                  12
               , propunerea Comisiei referitoare la regimul pentru IMM-uri a fost prezentată recent.
            
            
               •Coerența cu alte politici ale Uniunii
            
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri – Un «Small Business Act» pentru Europa”
                  13
               , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 395 din Directiva TVA. 
            
         
         
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la cererea acestuia și nu constituie o obligație. 
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul întreprinderilor mici și al administrației fiscale.
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la dispozițiile comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Țările de Jos și se referă doar la acest stat membru.
               
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului autorizează Țările de Jos să scutească de la plata TVA persoanele impozabile a căror cifră de afaceri anuală nu depășește 25 000 EUR, începând de la 1 ianuarie 2020. Persoanele impozabile a căror cifră de afaceri anuală nu depășește pragul sunt scutite de multe dintre obligațiile generale în materie de TVA, ceea ce va conduce la reducerea sarcinii administrative care le revine. De asemenea, măsura simplifică colectarea taxei pentru autoritățile fiscale neerlandeze.
               
            
            
               Potrivit guvernului neerlandez, introducerea pragului de 25 000 EUR nu va avea un impact semnificativ asupra veniturilor fiscale totale colectate în etapa consumului final. Se estimează că aproximativ 9 % dintre contribuabili vor utiliza pragul de scutire, ceea ce corespunde unui impact asupra bugetului de stat de aproximativ 0,09 %.
            
            
               4.IMPLICAȚII BUGETARE
            
            
               Propunerea nu are implicații asupra bugetului UE, deoarece Țările de Jos vor efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului.
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
         
         
            
               Propunerea este limitată în timp. 
            
            
               2018/0367 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  14
               , în special articolul 395 alineatul (1) primul paragraf,
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu articolul 285 primul paragraf din Directiva 2006/112/CE, statele membre care nu și-au exercitat opțiunea prevăzută la articolul 14 din Directiva 67/228/CEE a Consiliului
                  15
                pot acorda scutiri de la plata taxei pe valoarea adăugată (TVA) persoanelor impozabile a căror cifră de afaceri anuală nu depășește 5 000 EUR. 
            
            
               (2)Printr-o scrisoare înregistrată de Comisie la 19 iulie 2018, Țările de Jos au solicitat autorizarea de a introduce o măsură specială de derogare de la articolul 285 din Directiva 2006/112/CE, în vederea aplicării unui prag de scutire de 25 000 EUR. Prin această măsură specială, persoanele impozabile a căror cifră de afaceri anuală nu depășește 25 000 EUR ar fi scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
            
               (3)Majorarea pragului pentru regimul special aplicat întreprinderilor mici prevăzut la articolele 281-294 din Directiva 2006/112/CE constituie o măsură de simplificare, deoarece poate reduce în mod semnificativ obligațiile în materie de TVA pentru aceste întreprinderi. Acest regim special este opțional pentru persoanele impozabile.
            
            
               (4)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisorile din 9 august 2018, cu privire la cererea înaintată de Țările de Jos, cu excepția Spaniei și a Ciprului, care au fost informate prin scrisorile din 10 august 2018. Prin scrisoarea datată 13 august 2018, Comisia a notificat Țărilor de Jos că dispune de toate informațiile necesare pentru a analiza cererea.
            
            
               (5)Derogarea solicitată este conformă cu obiectivele de politică prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”
                  16
               .
            
            
               (6)Dat fiind faptul că Țările de Jos preconizează că majorarea pragului va avea ca rezultat reducerea obligațiilor în materie de TVA și, implicit, a sarcinilor administrative și a costurilor de conformitate pentru întreprinderile mici, Țările de Jos ar trebui să fie autorizate să aplice măsura specială pentru o perioadă limitată, până la 31 decembrie 2022. Regimul special pentru întreprinderile mici este opțional, astfel încât persoanele impozabile vor putea în continuare să opteze pentru regimul normal de TVA. 
            
            
               (7)Articolele 281-294 din Directiva 2006/112/CE care reglementează regimul special pentru întreprinderile mici fac obiectul unei reexaminări și, ca atare, este posibilă intrarea în vigoare a unei directive care modifică respectivele articole și care fixează o dată de la care statele membre trebuie să aplice dispoziții naționale anterioară datei de expirare a perioadei de valabilitate a derogării, și anume 31 decembrie 2022. În acest caz, prezenta decizie ar trebui să nu se mai aplice.
            
            
               (8)Conform informațiilor furnizate de Țările de Jos, pragul majorat va avea doar un efect neglijabil asupra valorii totale a veniturilor fiscale ale Țărilor de Jos colectate în etapa consumului final.
            
            
               (9)Derogarea nu are impact asupra resurselor proprii ale Uniunii provenind din taxa pe valoarea adăugată, deoarece Țările de Jos vor efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  17
               ,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Prin derogare de la articolul 285 din Directiva 2006/112/CE, Țările de Jos sunt autorizate să scutească de la plata TVA persoanele impozabile a căror cifră de afaceri anuală nu depășește 25 000 EUR. 
            
            
               Articolul 2
            
            
               Prezenta decizie se aplică de la 1 ianuarie 2020 până la data care survine prima dintre următoarele două date:
            
            
               (a)
                     31 decembrie 2022;
            
            
               (b)
                     data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă de modificare a articolelor 281-294 din Directiva 2006/112/CE care reglementează regimul special pentru întreprinderile mici.
            
            
               Articolul 3
            
            
               Prezenta decizie se adresează Țărilor de Jos.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și normele de aplicare ale sistemului comun de taxă pe valoarea adăugată (JO 71, 14.4.1967, p. 1303/67).
               
               
                  
                     (3)
                  
                        Propunere de directivă a Consiliului de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici, 18.1.2018, COM(2018) 21 final.
               
               
                  
                     (4)
                  
                        Decizia de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7). 
               
               
                  
                     (5)
                  
                        Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (6)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (7)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (8)
                  
                        Decizia de punere în aplicare (UE) 2017/1768 a Consiliului din 25 septembrie 2017 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 250, 28.9.2017, p. 71).
               
               
                  
                     (9)
                  
                        Decizia de punere în aplicare (UE) 2017/2408 a Consiliului din 18 decembrie 2017 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 342, 21.12.2017, p. 8).
               
               
                  
                     (10)
                  
                        Decizia de punere în aplicare (UE) 2017/1855 a Consiliului din 10 octombrie 2017 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 19).
               
               
                  
                     (11)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE – Momentul deciziei, Bruxelles, 7.4.2016, COM(2016)148 final.
               
               
                  
                     (12)
                  
                        Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (13)
                  
                        Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „Gândiți mai întâi la scară mică”: Prioritate pentru IMM-uri - Un „Small Business Act” pentru Europa, Bruxelles, 25.6.2008, COM(2008)394 final.
               
               
                  
                     (14)
                  
                        JO 347, 11.12.2006, p. 1.
               
               
                  
                     (15)
                  
                        A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și normele de aplicare ale sistemului comun de taxă pe valoarea adăugată (JO 71, 14.4.1967, p. 1303/67).
               
               
                  
                     (16)
                  
                        Comunicarea Comisiei către Consiliu, Parlamentul European, Comitetul Economic și Social și Comitetul Regiunilor - „Gândiți mai întâi la scară mică”: Prioritate pentru IMM-uri – Un „Small Business Act” pentru Europa [COM(2008)394 final din 25 iunie 2008]. 
               
               
                  
                     (17)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).